b'\n_START_ARTICLE_\nKundskabens tr\xc3\xa6 (film)\n_START_SECTION_\nHandling\n_START_PARAGRAPH_\nFilmen f\xc3\xb8lger en skoleklasse fra 2. til 4. mellem p\xc3\xa5 \xc3\x85rhus Katedralskole i \xc3\xa5rene 1958-1960. Hovedpersonerne f\xc3\xa5r gennem pubertetens f\xc3\xb8rste \xc3\xa5r erfaringer med interesse for det modsatte k\xc3\xb8n, usikkerhed, k\xc3\xa6rlighed s\xc3\xa5vel som skyld, bl.a. i kraft af den spirende seksuelle bevidsthed og klassens mobning af f\xc3\xb8rst Mona (Hanne S\xc3\xb8rensen) og senere Elin (Eva Gram Schjoldager). Elin er den mest modne pige i klassen og g\xc3\xb8r de \xc3\xb8vrige piger jaloux og drengene usikre. Hun fryses efterh\xc3\xa5nden ude af f\xc3\xa6llesskabet og f\xc3\xa5r ingen st\xc3\xb8tte fra de f\xc3\xb8lelsesl\xc3\xb8se for\xc3\xa6ldre. Den mest markante dreng i klassen, Niels-Ole (Jan Johansen), interesserer sig ikke for klassens piger, men udviser stor interesse for den yngre, k\xc3\xb8nne Maj-Britt (Lone Elliot).\n_START_SECTION_\nBaggrund og indspilning\n_START_PARAGRAPH_\nHistorien er baseret p\xc3\xa5 Malmros\' barndomserindringer og f\xc3\xb8lger op p\xc3\xa5 hans to forrige film, Lars Ole, 5c (1973) og Drenge (1977), idet b\xc3\xb8rnene i filmene bliver \xc3\xa6ldre i l\xc3\xb8bet af filmene. Filmen blev indspillet over to \xc3\xa5r og skildrer dermed b\xc3\xb8rnenes forandring fysisk s\xc3\xa5vel som psykisk. Den foreg\xc3\xa5r i stor udstr\xc3\xa6kning p\xc3\xa5 autentiske steder, blandt andet p\xc3\xa5 Aarhus Katedralskole. I virkeligheden ville Nils Malmros gerne have ladet filmen forl\xc3\xb8be over fire \xc3\xa5r, men dette blev for dyrt. Titlen hentyder til den kristne syndefaldsmyte. _NEWLINE_Malmros lavede n\xc3\xa6sten tredive \xc3\xa5r senere endnu en film baseret p\xc3\xa5 sin ungdom, K\xc3\xa6restesorger (2009).\n_START_SECTION_\nModtagelse\n_START_PARAGRAPH_\nFilmen blev ved premieren fint modtaget. Overskrifterne p\xc3\xa5 anmeldelserne i Kristeligt Dagblad l\xc3\xb8d: "Dansk film i international klasse", i Ekstra Bladet "Jyllands Truffaut_NEWLINE_triumferer for tredje gang" og i Jyllands-Posten "Bev\xc3\xa6gende dansk film". Klaus Rifbjerg skrev blandt andet i Levende Billeder om den: "...og n\xc3\xa5r man s\xc3\xa5 har f\xc3\xa5et sl\xc3\xa5et \xc3\xb8rerne ud og sp\xc3\xa6rret \xc3\xb8jnene op, begynder Malmros at \xc3\xb8kse sig ind p\xc3\xa5 f\xc3\xb8lelserne, sk\xc3\xa5nselsl\xc3\xb8st og frydefuldt." Filmen blev ogs\xc3\xa5 en publikumssucces, idet den blev set af omkring en million mennesker._NEWLINE_Kundskabens tr\xc3\xa6 regnes som en af Danmarks betydeligste spillefilm og er med i Danmarks kulturkanon. Filmens fotograf, Jan Weincke, blev i 1983 tildelt en \xc3\x86res-Bodil for sit arbejde med denne film samt og Zappa. Filmens instrukt\xc3\xb8r, Nils Malmros, blev \xc3\xa5ret f\xc3\xb8r tildelt publikumsprisen ved Nordiske filmdage i L\xc3\xbcbeck.'